Metsähallitus

Luontopalvelut

Viite: Kolin suunnittelualueen hoito- ja käyttösuunnitelma

LAUSUNTO KOLIN HOITO- JA KÄYTTÖSUUNNITELMASTA

Koli on merkittävä luontomatkailukohde ja siellä on paljon hyviä, virkistyskäyttöä ja retkeilyä palvelevia rakenteita. Lausunnolla oleva hoito- ja käyttösuunnitelma sisältää hyvän suunnitelman alueen kehittämisestä ja palveluiden ohjaamisesta. Kolin suunnittelualueeseen liittyy paljon kulttuurihistoriallisesti merkittäviä tarinoita, henkilöhistoriaa ja luontouskomuksia. Näiden hyödyntäminen alueen virkistyskäytössä ja luontoliikunnassa on lisäarvo, johon olisi hyvä kiinnittää huomiota.

KOLIN VYÖHYKEJAKO

Kolin vyöhykejako on onnistunut. Suomen Latu pitää vyöhykejakoa hyvänä keinona täyttää kestävällä tavalla kansallispuistolle asetetut erilaiset tavoitteet. Kolin alueella rajoitusosille on luonnontieteelliset perusteet, ja virkistyskäyttö ohjataan retkeilyvyöhykkeelle. Jokamiehenoikeudella liikkuminen haittaa aiheuttamatta on mahdollista retkeily- ja syrjävyöhykkeellä.

Suomen Latu esittää, että ne syrjävyöhykkeen osat, joilla kulkee jatkossakin ylläpidettäviä retkeilyreittejä ja joilla on muita virkistyskäyttöä tukevia palvelurakenteita, muutettaisiin retkeilyvyöhykkeeksi. Tällöin alueiden yhtenäisyys nimistössä ja palveluissa säilyisi.

KOLIN SUUNNITTELUALUEEN VIRKISTYSKÄYTÖSTÄ

Kolin hoito- ja käyttösuunnitelman kohdissa toteutus (s. 81) ja yhteenveto (s. 15) todetaan, että ”maastopyöräily on sallittu kansallispuiston eteläosassa teitä ja olemassa olevia reittejä pitkin. Lisäksi maastopyöräily on sallittu puiston pohjoisosassa teillä sekä reitillä välillä Kolin kylä–Mattila. Muualla kansallispuiston alueella maastopyöräily on kielletty turvallisuusnäkökohtien perusteella. Kielto perustuu lakiin kulutustavaroiden ja kuluttajapalvelusten turvallisuudesta (30.1.2004/75).”

Suomen Latu esittää tätä kirjausta muutettavaksi seuraavilla perusteilla:

1. Tiellä ajaminen ei ole maastopyöräilyä, vaan pyöräilyä tiellä. Polkupyöräilyä tiellä voidaan kieltää vain harvoin. Reitit ja polut ovat maastoa ja niillä pyöräily maastopyöräilyä.
2. Kiellon perusteena olevaa lakia ei voida soveltaa esitetyllä tavalla, koska alueilla, joilla liikutaan jokamiehenoikeudella, liikutaan omalla vastuulla. Metsähallituksen vastuulla on huolehtia rakenteiden ja rakennettujen vaaranpaikkojen (mm. tieleikkaukset) turvallisuudesta. Rikoslain 21. luvun 13 § kieltää vakavan hengen tai terveyden vaaran aiheuttamisen. Tämän perusteella jokainen liikkuja vastaa itse siitä, ettei aiheuta muille liikkujille vaaraa.

Jos lakia voisi soveltaa esitetyllä tavalla, kuka tahansa voisi kieltää liikkumisen maillaan turvallisuuteen vedoten.

1. Koli on luonnonsuojelualue. Kieltojen edellytyksenä luonnonsuojelualueella on, että ”alueen eläimistön tai kasvillisuuden säilyminen sellaista vaatii”. Perusteiden tulee siis olla luonnonsuojelulliset.
2. Maastopyöräilyä harrastetaan erilaisilla reiteillä kuten metsäteillä, huoltourilla ja poluilla. Sen sijaan maastopyöräilyä ei juuri voi harrastaa reitittömässä, risuisessa metsässä.

Suomen Latu esittää, että hoito- ja käyttösuunnitelmasta poistetaan edellä mainittu maastopyöräilyä ohjaava kohta, minkä sijaan maastopyöräilijöille osoitetaan tietyt reitit, joille heidän liikkumisensa opastetaan riittävän selvästi. Laadukkaalla kulunohjauksella maastopyöräily voidaan ohjata reiteille, jotka kestävät kulutusta. Samalla tiedotetaan muulla tavalla liikkuville mahdollisista maastopyöräilijöistä. Maastopyöräilyn kieltämiseen muualla kuin hoito- ja käyttösuunnitelmassa määritellyillä alueilla täytyy löytyä jokin muu peruste kuin laki kulutustavaroiden ja kuluttajapalvelusten turvallisuudesta.

Ratsastukselle voidaan osoittaa omat reitit, koska useinkaan kävelyyn tai pyöräilyyn tarkoitetut polunpohjat eivät kestä ratsastusta rikkoutumatta.

Hoito- ja käyttösuunnitelmassa todetaan, että ”koiravaljakolla liikkuminen on sallittu jokamiehenoikeudella. Yritystoimintana se edellyttää Metsähallituksen lupaa.” Esitämme kirjausta muutettavaksi, koska yritystoiminta ei sellaisenaan rajaa toimintaa jokamiehenoikeuden ulkopuolelle. Jos toiminnasta ei aiheudu vähäistä suurempaa haittaa, ja toiminta on muiltakin osin jokamiehenoikeuden reunaehtojen sisällä, sitä voidaan tehdä ilman maanomistajan lupaa, vaikka kyseessä olisi liiketoiminta. Kuitenkin, koska koiravaljakkotoiminta edellyttää pääsääntöisesti moottorikelkoilla ajettuja uria, voi Metsähallitus lupakäytännöillään maastoliikennelain mukaisesti määrätä moottorikelkkailusta alueellaan.

Esitämme kohtaan ”muut suunnittelualueen käyttöön ja käytön ohjaamiseen liittyvät keskeiset toimenpiteet ja linjaukset” lisättäväksi, että Kolin alueella on mahdollista sellainen järjestetty toiminta, joka voidaan toteuttaa jokamiehenoikeudella.

Kolin hoito- ja käyttösuunnitelmassa todetaan joitakin kertoja, että tulenteko ohjataan rakennetuille tulentekopaikoille. Monien kansallispuistojen hoito- ja käyttösuunnitelmissa ilmoitetaan lisäksi, että tulenteko ei ole mahdollista metsäpalovaroituksen aikana. Olisiko tämä tarpeen lisätä Kolinkin hoito- ja käyttösuunnitelmaan?

Suomen Latu korostaa laadukkaiden reitistöjen merkitystä Kolin kaltaisille suunnittelualueille. Lähellä puiston porttia, helposti saavutettavissa, tulisi olla vaativuudeltaan ja pituudeltaan eritasoisia reittivaihtoehtoja erilaisille käyttäjäryhmille. Hyvät ja laadukkaat reitit, selkeä opastus, reitin vetovoimatekijöiden avaaminen ja riittävät palvelurakenteet ohjaavat valtaosan käytöstä haluttuihin paikkoihin.

Koska Kolin alue on maastoltaan vaativaa, hyvät reittikuvaukset verkkosivuilla lisäävät myös retkeilijöiden turvallisuutta. Hyvässä reittikuvauksessa kerrotaan reitin vetovoimatekijöistä, erityisistä luonnonpiirteistä ja reitin kuljettavuudesta, polun pohjan helppokulkuisuudesta sekä muista retkeilijälle tärkeistä tiedoista. Reittikuvauksen avulla matkailijat pystyvät turvallisesti arvioimaan, mitkä reitit sopivat heidän kunnolleen ja taidoilleen. Informaation puute voi jopa estää esimerkiksi lapsiperheitä tai nivelsairaita hyödyntämästä heille sopivia reittejä.

 KOLIN JÄRJESTYSSÄÄNNÖSTÄ

Hoito- ja käyttösuunnitelman liitteenä on luonnos Kolin kansallispuiston järjestyssäännöstä. Suomen Latu pitää järjestyssääntöä pääosin onnistuneena.

Haluamme kuitenkin kiinnittää huomiota kolmeen seikkaan:

1) Hoito- ja käyttösuunnitelmassa todetaan useissa kohdissa, että syrjävyöhykkeille ei ohjata rakenteiden avulla virkistyskäyttöä, mutta alueita voidaan käyttää jokamiehenoikeudella. Järjestyssäännön luonnoksessa puolestaan todetaan, että leiriytyminen on sallittua ainoastaan erikseen siihen osoitetuilla paikoilla. Hoito- ja käyttösuunnitelma ja järjestyssääntö ovat tältä osin ristiriidassa, koska siellä missä voi liikkua jokamiehenoikeudella saa periaatteessa myös yöpyä. Suomen Latu esittää, että leiriytyminen ohjataan opasteilla halutuille paikoille, mutta leiriytymistä koskeva rajoitus poistetaan järjestyssäännöstä.

2) Tulentekoa koskevaa kohtaa tulisi täsmentää kertomalla, koskeeko tulenteko-oikeus vain aikaa, jolloin metsäpalovaroitus ei ole voimassa vai voiko tulen tehdä aina tarkoitukseen ohjatulla paikalla.

3) Esitämme muutettavaksi kohtaa ” Lisäksi matkailuun liittyvä yritystoiminta, muu järjestetty toiminta, urheilukilpailujen, yleisötapahtumien ja vastaavien tilaisuuksien järjestäminen on sallittu vain Metsähallituksen luvalla.”

Silloin kun järjestetty toiminta (vaikkapa koululaisten retki tai yhdistyksen ulkoilu) tapahtuu jokamiehenoikeudella, siihen ei tarvitse lupaa. Yritystoimintakaan ei rajaudu jokamiehenoikeuden ulkopuolelle, ellei se vaadi erityisiä järjestelyjä tai aiheuta riskiä vallitsevalle maankäytölle. Sopiva muotoilu voisi olla esimerkiksi sama kuin Sipoonkorven järjestyssääntöluonnoksessa: ” Matkailuun liittyvää toimintaa voidaan harjoittaa kansallispuistossa ilman erillistä sopimusta tai suostumusta, mikäli toiminta perustuu kansallispuistossa sallittuihin jokamiehenoikeuksiin kuten patikointiin tai hiihtoon.”

Toivomme, että Metsähallituksella on mahdollisuus kehittää Kolin alueen retkeilypalveluja hoito- ja käyttösuunnitelmassa esitetyllä tavalla.

SUOMEN LATU

Eki Karlsson, toiminnanjohtaja p. 044 328 3286

Anne Rautiainen, asiantuntija, p. 050 545 6539